Oud-vlootlid wat glo vriendin aanval, kry borgtog | Netwerk24
Deur Hanti Otto 08 Maart 2019 20:53
’n Voormalige lid van die Suid-Afrikaanse Vloot wat in hegtenis geneem is nadat hy na bewering sy vriendin vyf keer met ’n mes gesteek het, is Donderdag op borgtog vrygelaat.
Die landdroshof in die Strand het bevind Carlo Loubser (47) is nie ’n vlugrisiko nie.
Die staat en die ondersoekbeampte het nie borgtog teengestaan nie.
Die hof het gehoor dat Loubser sy 27-jarige vriendin op 27 Februarie vanjaar vyf keer met ’n mes gesteek het terwyl sy geslaap het. Hulle was uit Centurion op besoek aan die Kaap.
Menko Hoeksema, Loubser se regsverteenwoordiger, het in die borgtogaansoek gesê sy kliënt, ’n wewenaar, beoog om skuld op die aanklag van poging tot moord te ontken.
Hoeksema sê Loubser se verhouding met die klaer “was een van ’n vriendin wat hy onlangs ontmoet het”.
“Hy onderneem om nie met haar of ander getuies kontak te hê nie. Hy is nie ’n vlugrisiko nie, met al sy familiebande in Gauteng. Hy het ook geen hangende sake of vorige veroordelings nie,” het Hoeksema gesê.
Loubser is op borgtog van R5 000 vrygelaat en die saak is tot in April uitgestel vir verdere ondersoek.
Hoeksema het bevestig dat die verdediging, in opdrag van Loubser, private speurders aangestel het om ook die voorval te ondersoek.
* DistriksPos het vroeër berig dat Loubser, die vriendin, haar suster, broer en dié se meisie, in Februarie Kaapstad besoek het. Loubser en die vriendin was nog nie lank ’n paartjie nie.
Aanvanklik het hulle hulself besig gehou met onder meer skubaduik.
Loubser het na bewering “aggressief” geraak en die groepie het een oggend sonder hom uitgegaan. Hy het in hul hotel in Gordonsbaai agtergebly.
Na bewering het hy daardie nag wakker geskrik toe sy vriendin bebloed die kamer binnegestorm het..
Die hotelpersoneel het die polisie ontbied en Loubser is in hegtenis geneem. Sy vriendin is in die hospitaal opgeneem.
Meer oor: Aanval | Borgtog | Mes | Gesteek | Vriendin